Γιώργος Λεντούδης

**ΣΥΝΘΕΣΕΙΣ ΚΑΙ ΑΠΟΣΧΙΣΕΙΣ ΚΡΑΤΩΝ – ΠΟΛΙΤΕΙΑΚΕΣ ΜΕΤΑΒΑΣΕΙΣ:**

**Τα παραδείγματα της Σκωτίας και της Καταλονίας**

Μάθημα: Συγκριτικό και Ευρωπαϊκό Δημόσιο Δίκαιο

Διδάσκων Καθηγητής: Γιώργος Γεραπετρίτης

Αθήνα, 18 Φεβρουαρίου 2018**ΠΕΡΙΕΧΟΜΕΝΑ**

* **ΠΡΟΛΟΓΟΣ**
* **ΜΕΡΟΣ Ι: Η ΑΠΟΣΧΙΣΗ ΣΤΟ ΕΠΙΠΕΔΟ ΤΟΥ ΕθνικόΥ δίκαιοΥ**
1. Το Παράδειγμα της Σκωτίας
2. Ιστορική Αναδρομή
3. Νομική Βάση για την απόσχιση της Σκωτίας από το Ηνωμένο Βασίλειο

Β. Το Παράδειγμα της Καταλονίας

1. Ιστορική Αναδρομή
2. Νομική Βάση για την απόσχιση της Καταλονίας από την Ισπανία
* **ΜΕΡΟΣ ΙΙ: Η ΑΠΟΣΧΙΣΗ ΣΤΟ ΕΠΙΠΕΔΟ ΤΟΥ ΔιεθνΟΥς και ευρωπαϊκού δίκαιοΥ**
* **ΚΑΤΑΛΗΚΤΙΚΕΣ ΕΠΙΣΗΜΑΝΣΕΙΣ**

**Πρόλογος**

Τα τελευταία έτη έχει σημειωθεί σημαντική άνοδος των αποσχιστικών κινημάτων στην Ευρώπη, η οποία ενδεχομένως οφείλεται στην οικονομική κρίση και στην κρίση της εμπιστοσύνης προς το Ευρωπαϊκό οικοδόμημα.

Το πρόσφατο δημοψήφισμα σχετικά με την απόσχιση της Καταλονίας από την Ισπανία αλλά και το αίτημα της Σκωτίας για απόσχιση της από το Ηνωμένο Βασίλειο μετά το δημοψήφισμα για το Brexit, διατηρούν το ζήτημα της απόσχισης εδαφών από ένα κράτος διαρκώς επίκαιρο.

Στόχος της παρούσας εργασίας είναι να ερευνηθεί εάν υπάρχει δυνατότητα για απόσχιση τμήματος του Κράτους.

Η έρευνα επικεντρώνεται στο πρώτο μέρος στην απόσχιση της Σκωτίας και της Καταλονίας από πλευράς του εσωτερικού δικαίου καθενός από τα δύο κράτη. Στο δεύτερο μέρος της εργασίας γίνεται σύντομη αναφορά στην αντιμετώπιση του θέματος από το διεθνές και από το ευρωπαϊκό δίκαιο.

**ΜΕΡΟΣ Ι: Η ΑΠΟΣΧΙΣΗ ΣΤΟ ΕΠΙΠΕΔΟ ΤΟΥ εσωτερικόΥ δίκαιοΥ**

Εξετάζεται η απόσχιση από Κράτος στο επίπεδο του εσωτερικού δικαίου της Μεγάλης Βρετανίας και της Ισπανίας διαδοχικά.

**Ενότητα 1 . Το παράδειγμα της Σκωτίας.**

Για να ερευνηθεί εάν υπάρχει μία νομική οδός σχετικά με την απόσχιση της Σκωτίας από την Μεγάλη Βρετανία σκόπιμο είναι να γίνει πρώτα μία ιστορική αναδρομή σχετικά με τις ιστορικές εξελίξεις που οδήγησαν στην πρόσφατο αίτημα της Σκωτίας από την Μεγάλη Βρετανίας και στο πρόσφατο δημοψήφισμα για την ανεξαρτησία της Καταλονίας από την Ισπανία.

**1Α. Ιστορική Αναδρομή**

Η ένωση της Σκωτίας με την μεγάλη Βρετανία επιτεύχθηκε σε 2 στάδια. Πρώτο στάδιο αποτέλεσε η «*Ένωση των Στεμμάτων*» όταν το το 1603 o James o Έκτος της Σκωτίας διαδέχθηκε την Ελισάβετ της Αγγλίας στον θρόνο της Αγγλίας, Ιρλανδίας και Ουαλίας όταν αυτή απεβίωσε και ως εκ τούτου, ο James ο Έκτος της Σκωτίας έγινε μονάρχης της Αγγλίας, της Ιρλανδίας, της Ουαλίας και της Σκωτίας, υπό τον τίτλο του Βασιλέα της Μεγάλης Βρετανίας[[1]](#footnote-1). Εν τούτοις παρά την Ένωση της των Στεμμάτων τα Κοινοβούλια της Αγγλίας και της Σκωτίας συνέχισαν να λειτουργούν ανεξάρτητα.

Εν συνεχεία το 1707, μετά την υπογραφή του Act of Union 1707, η Σκωτία ενώθηκε με την Αγγλία δημιουργώντας το Βασίλειο της Μεγάλης Βρετανίας, το οποίο και αποτελεί πρόγονο του σημερινού Ηνωμένου Βασιλείου[[2]](#footnote-2).

Η εν λόγω συνθήκη διέλυσε το Κοινοβούλιο της Σκωτίας και μεταβίβασε την πολιτική εξουσία στο Αγγλικό Κοινοβούλιο[[3]](#footnote-3) και έκτοτε η Σκωτία λειτουργεί στα πλαίσια του συστήματος του Westminster, με την πολιτική εξουσία να βρίσκεται στα χέρια του Αγγλικού Κοινοβουλίου[[4]](#footnote-4).

Το 1979 διενεργήθηκε στη Σκωτία δημοψήφισμα για τη δημιουργία της Σκωτσέζικης Συνέλευσης (Scottish Assembly) και την παραχώρηση αρμοδιοτήτων από το Κοινοβούλιο του Ηνωμένου Βασιλείου σε αυτή.

Η πλειοψηφία των ψηφισάντων ψήφισε υπέρ της δημιουργίας Σκωτσέζικης Συνέλευσης. Όμως δεν λήφθηκε σχετική απόφαση[[5]](#footnote-5).

Είκοσι χρόνια μετά διενεργήθηκε νεώτερο, δεύτερο δημοψήφισμα το 1998, που απέβη θετικό υπέρ της εκχώρησης από το Ηνωμένο Βασίλειο αρμοδιοτήτων στη Σκωτία.

Ετσι, μετά αυτό το αποτέλεσμα του δημοψηφίσματος, ψηφίσθηκε το Scotland Act του 1998[[6]](#footnote-6).

Με βάση τις ρυθμίσεις του Scotland Act του 1998, το 1999 δημιουργήθηκε το Σκωτσέζικο Κοινοβούλιο.

Εκχωρήθηκε στο Σκωτσέζικο Κοινοβούλιο η αρμοδιότητα να αποφασίζει, μαζί με την Κυβέρνηση της Σκωτίας, για κάθε θέμα που δεν παρέμεινε στην αρμοδιότητα του Κοινοβουλίου της Αγγλίας[[7]](#footnote-7).

Το 2011, το Σκωτσέζικο Εθνικό Κόμμα (SNP) κέρδισε τις εκλογές, υποσχόμενο τη διεξαγωγή δημοψηφίσματος για ανεξαρτησία. Το SNP σχημάτισε κυβέρνηση μειοψηφίας και ενέτεινε την πίεση για διεξαγωγή σχετικού δημοψηφίσματος, την οποία διαπραγματεύθηκε με την Κυβέρνηση του Ηνωμένου Βασιλείου.

Οι δύο κυβερνήσεις, Ηνωμένου Βασιλείου και Σκωτίας, υπέγραψαν τη Συμφωνία του Εδιμβούργου της 15/10/2012, με την οποία εκχωρήθηκε από το Κοινοβούλιο του Ηνωμένου Βασίλειου στο Κοινοβούλιο της Σκωτίας η αρμοδιότητα να νομοθετήσει σχετικά με το δημοψήφισμα, καθώς σύμφωνα με το Scotland Act 2012, το Κοινοβούλιο του Ηνωμένου Βασιλείου είναι αρμόδιο για τα θέματα σχετικά με την ένωση του Ηνωμένου Βασιλείου και της Σκωτίας.

Με αυτή τη Συμφωνία, εξασφαλίσθηκε η συναίνεση του Η.Β, το οποίο μάλιστα αναλάμβανε την υποχρέωση να σεβαστεί το αποτέλεσμα.

Έτσι, το δημοψήφισμα καθίσταται δεσμευτικό. Το δεσμευτικό δημοψήφισμα θα οδηγούσε στην αναγνώριση της ανεξαρτησίας της Σκωτίας από το Η.Β. και στη συνέχεια από τα λοιπά κράτη της διεθνούς κοινότητας.

Το δημοψήφισμα διεξήχθη το 2014, δυνάμει του Scottish Independence Referendum (Franchise) Act 2013 Reform και η πλειοψηφία των ψηφοφόρων τάχθηκε κατά της ανεξαρτησίας.

Το 2016 ψηφίσθηκε η Scotland Act του 2016[[8]](#footnote-8), με την οποία το Σκωτσέζικο Κοινοβούλιο και η Σκωτσέζικη Κυβέρνηση κατέστησαν μόνιμο τμήμα των συνταγματικών θεσμών του Η.Β.[[9]](#footnote-9).

To 2016, μετά το δημοψήφισμα στο Ηνωμένο Βασίλειο, με το οποίο αποφασίσθηκε η έξοδος του Ηνωμένου Βασιλείου από την Ευρωπαϊκή Ένωση, η συζήτηση για την απόσχιση της Σκωτίας από το Ηνωμένο Βασίλειο επανήλθε στο προσκήνιο, λόγω του ότι η πλειοψηφία των κατοίκων της Σκωτίας ψήφισε κατά της εξόδου του Ηνωμένου Βασιλείου από την Ευρωπαϊκή Ένωση.

Για τον λόγο αυτό, η συζήτηση δεν αφορά πλέον μόνο στην απόσχιση της Σκωτίας από το Ηνωμένο Βασίλειο αλλά και στην παραμονή της στην Ευρωπαϊκή Ένωση.

**1.Β. Η νομική βάση για την απόσχιση της Σκωτίας από το Ηνωμένο Βασίλειo**

Όπως έχει ήδη αναφερθεί, τα θέματα σχετικά με την « *ένωση Ηνωμένου Βασιλείου και της Σκωτίας*» υπάγονται στην αρμοδιότητα του Κοινοβουλίου της Ηνωμένου Βασιλείου, δυνάμει του Scotland Act 1998[[10]](#footnote-10), όπως αυτό ισχύει. Επιπλέον σύμφωνα με το Supreme Court of England, το Κοινοβούλιο και η Κυβέρνηση της Σκωτίας δεν είναι αρμόδια για θέματα σχετικά με την σχέση του Ηνωμένου Βασιλείου με την Ευρωπαϊκή Ένωση[[11]](#footnote-11) για τα οποία αρμόδια είναι το Κοινοβούλιο του Η.Β.

Περαιτέρω, η συμφωνία του Εδιμβούργου, δυνάμει της οποίας διεξήχθη το δημοψήφισμα του 2012, προέβλεπε τη μεταβίβαση της αρμοδιότητας για τη διεξαγωγή δημοψηφίσματος μία συγκεκριμένη χρονική περίοδο και επομένως το Σκωτσέζικο Κοινοβούλιο δεν είναι πλέον αρμόδιο για την διεξαγωγή δημοψηφίσματος σχετικά την απόσχιση της Σκωτίας από το Ηνωμένο Βασίλειο[[12]](#footnote-12)**.**

Επομένως, μοναδική λύση, από πλευράς εσωτερικού δικαίου για την απόσχιση της Σκωτίας είναι η λήψη της συναίνεσης του Ηνωμένου Βασιλείου για την διεξαγωγή ενός αποφασιστικού δημοψηφίσματος. Η παράγραφος 2 του άρθρου 30 του Scotland Act 1998[[13]](#footnote-13), η οποία αποτέλεσε τη νομική βάση για το δημοψήφισμα του 2014, επιτρέπει την τροποποίηση των άρθρων του Scotland Act και κατ΄επέκταση τη μεταβίβαση αρμοδιοτήτων από το Ηνωμένο Βασίλειο στην Σκωτία, έστω και προσωρινά.

Δυνάμει μίας τέτοιας τροποποίησης του Scotland Act, θα μπορούσε να επιτραπεί η διενέργεια νεότερου αποφασιστικού δημοψηφίσματος για την απόσχιση της Σκωτίας, μετά από συναίνεση του Ηνωμένου Βασιλείου.

**Ενότητα 2 . Το παράδειγμα της Καταλονίας**

**2Α. Η εξέλιξη των γεγονότων**

Η οργάνωση του Iσπανικού Κράτους, με την σημερινή του μορφή, δημιουργήθηκε, μετά την λήξη της δικτατορίας του Φράνκο, με τη θέσπιση του Συντάγματος του 1978.

Στο άρθρο 2 του Συντάγματος υπάρχει ρητή πρόβλεψη σχετικά με την αδιαίρετη ενότητα του ισπανικού κράτους.

Σε μία προσπάθεια συμβιβασμού με ιδιαιτερότητες ορισμένων εκ των εθνοτήτων που βρίσκονται εντός της επικράτειας του Ισπανικού Κράτους[[14]](#footnote-14), το Σύνταγμα, στο άνω άρθρο 2, αναγνωρίζει και "εγγυάται το δικαίωμα στην αυτονομία των εθνικοτήτων και των περιοχών από τις οποίες αποτελείται".

Το Ισπανικό Κράτος διαιρείται σε 17 Αυτόνομες Κοινότητες[[15]](#footnote-15).

Οι αρμοδιότητες των Αυτόνομων Κοινοτήτων ορίζονται στο άρθρο 148 του Συντάγματος, ενώ οι αρμοδιότητες της κεντρικής κυβέρνησης ορίζονται στο άρθρο 149.1 του Ισπανικού Συντάγματος. “Οι αυτόνομες κοινότητες έχουν πολιτική και οικονομική αυτονομία. Αυτό συνεπάγεται την ανάθεση εξουσιών για την έγκριση νόμων σχετικά με τα θέματα που αναγνωρίζονται στο καταστατικό τους, καθώς και για την ανάληψη εκτελεστικών καθηκόντων που έχουν ανατεθεί στο καταστατικό τους. Έχουν δύο κύριους αυτοδιοικούμενους θεσμούς: νομοθετικές συνελεύσεις και κυβερνητικά συμβούλια”[[16]](#footnote-16).

Το βασικό «θεσμικό κείμενο» κάθε μίας από τις 17 Αυτόνομες Κοινότητες είναι το Καταστατικό της Αυτονομίας[[17]](#footnote-17).

Η Καταλονία εξέδωσε το Καταστατικό της Αυτονομίας της Καταλονίας το 1979, το οποίο μεταρρυθμίστηκε με τον Οργανικό Νόμο 6/2006.

H ως άνω μεταρρύθμιση έφερε το προσκήνιο το ζήτημα της απόσχισης της Καταλονίας από την Ισπανία.

Η Συνταγματικότητα του Καταστατικού της Αυτονομίας της Καταλονίας αμφισβητήθηκε από 99 βουλευτές της Ισπανίας για σειρά λόγων, όπως επειδή στο προοίμιο του καταστατικού ορίζεται η Καταλονία ως "έθνος", και ορίζεται ότι "οι δυνάμεις της ... προέρχονται από τον λαό της Καταλονίας"[[18]](#footnote-18).

 Οι αμφισβητήσαντες τη συνταγματικότητα του Καταστατικού της Αυτονομίας της Καταλονίας 99 βουλευτές της Ισπανίας άσκησαν συνταγματική προσφυγή ενώπιον του Συνταγματικού Δικαστηρίου της Ισπανίας[[19]](#footnote-19).

Με την απόφασή του της **28ης Ιουνίου 2010** το Ισπανικό Συνταγματικό Δικαστήριο αποφάσισε ότι πολλά από τα άρθρα του Καταστατικού είναι αντισυνταγματικά ενώ για άλλα απαιτείται εκτεταμένη ερμηνεία αυτών ώστε να θεωρηθούν συμβατά με το ισπανικό Σύνταγμα[[20]](#footnote-20).

Η «επανειλημμένη άρνηση των θεσμών του Ισπανικού Κράτους και του Ισπανικού Συνταγματικού δικαστηρίου της *δημοκρατικής εξέλιξης και της συλλογικής θέλησης του λαού της Καταλονίας μέσα στο Ισπανικό Κράτος*»[[21]](#footnote-21) οδήγησαν το Κοινοβούλιο της Καταλονίας να εκδώσει την Resolution 5/X, υιοθετώντας τη Declaration of Sovereignty and the Right to decide of the people of Catalonia, την 23.1.2013.

Η ως άνω διακήρυξη του Κοινοβουλίου της Καταλονίας κρίθηκε αντισυνταγματική από το Συνταγματικό Δικαστήριο της Ισπανίας με την απόφαση 42/2014. Το Συνταγματικό Δικαστήριο διατύπωσε την κρίση ότι «*Οποιαδήποτε προσέγγιση που σκοπεύει να αλλάξει τα θεμέλια της ισπανικής συνταγματικής τάξης είναι αποδεκτή σε νομικό επίπεδο, εφόσον δεν είναι προετοιμασμένη ή δεν υποστηρίζεται μέσω δραστηριότητας που παραβιάζει τις δημοκρατικές αρχές, τα θεμελιώδη δικαιώματα ή όλες τις άλλες συνταγματικές επιταγές και η αποτελεσματική επίτευξή της ακολουθεί τις διαδικασίες που προβλέπονται για τη συνταγματική μεταρρύθμιση, δεδομένου ότι αυτές οι διαδικασίες δεν επιδέχονται απόκλιση»*[[22]](#footnote-22).

Βάσει του νόμου 10/2014, στις 27 Σεπτεμβρίου 2014, η Κυβέρνηση της Καταλονίας εξέδωσε το διάταγμα 129/2014 για τη διεξαγωγή δημοψηφίσματος σχετικά με την ανεξαρτησία της Καταλονίας την 9.11.2014.

Η ισπανική κυβέρνηση ζήτησε από το Ισπανικό Συνταγματικό Δικαστήριο να αναστείλει την εφαρμογή του διατάγματος και να το ακυρώσει. Αυθημερόν με την προσφυγή της κυβέρνησης της Ισπανίας, το Ισπανικό Συνταγματικό Δικαστήριο, σε εφαρμογή του άρθρου. 161.2 του ισπανικού Συντάγματος, ανέστειλε το επίμαχο διάταγμα μέχρις ότου ληφθεί τελική απόφαση σχετικά με τη νομιμότητά του εντός 5 μηνών (άρθρο 161 παράγραφος 2 ισπανικού Συντάγματος).

Την 6η Σεπτεμβρίου 2017 το Κοινοβούλιο της Καταλονίας ψήφισε ξανά σχετικό νόμο με τον οποίο προκήρυσσε την διεξαγωγή «Δημοψηφίσματος για την αυτοδιάθεση» της Καταλονίας, ενώ την 8η Σεπτεμβρίου του 2017 το εξέδωσε τον νόμο 20/2017 σχετικά με την «ίδρυση της Δημοκρατίας της Καταλονίας».

Το Συνταγματικό Δικαστήριο, με τις αποφάσεις υπ΄αριθμόν 114/2017[[23]](#footnote-23) και 124/2017, έκρινε ότι και οι δύο ανωτέρω νόμοι είναι αντίθετοι τόσο με το Καταστατικό της Αυτονομίας της Καταλονίας όσο και με το Ισπανικό Σύνταγμα.

Αυτές οι δύο αποφάσεις παρουσιάζουν ιδιαίτερο ενδιαφέρον σχετικά με το ζήτημα αν υπάρχει νομική δυνατότητα για την απόσχιση της Καταλονίας από την Ισπανία. Σε αυτές το Δικαστήριο επιβεβαίωσε την προγενέστερη κρίση του ότι για την απόσχιση της Καταλονίας από την Ισπανία απαιτείται αναθεώρηση του Ισπανικού Συντάγματος, σύμφωνα με τις διαδικασίες που προβλέπονται σε αυτό[[24]](#footnote-24)

**2.Β. Η νομική βάση για την απόσχιση**

Όπως φαίνεται από την παραπάνω ιστορική αναδρομή, η μονομερής απόσχιση της Καταλονίας από το Ισπανικό Κράτος έχει κριθεί επανειλημμένα ως αντίθετη με το Ισπανικό Σύνταγμα, το δε Κοινοβούλιο και η Κυβέρνηση της Καταλονίας ως όργανα αναρμόδια για την προκήρυξη σχετικού δημοψηφίσματος.

Επιπλέον, στο Ισπανικό Σύνταγμα (αρ.92) προβλέπεται μόνο η δυνατότητα διενέργειας συμβουλευτικού και όχι αποφασιστικού δημοψηφίσματος.

Επομένως, ως μοναδική λύση για την απόσχιση της Καταλονίας από την Ισπανία φαίνεται να είναι η αναθεώρηση του Ισπανικού Συντάγματος, όπως έχει επανειλημμένως κριθεί από το Συνταγματικό Δικαστήριο.

Σημαντικό είναι να σημειωθεί ότι το Δικαστήριο, στο σκεπτικό των σχετικών αποφάσεων, δεν απέκλεισε το ενδεχόμενο απόσχισης επί της αρχής αλλά προσδιόρισε τις προϋποθέσεις που θέτει το δίκαιο για αυτό το ενδεχόμενο, ως προς τη διαδικασία και ως προς την αρμοδιότητα.

**ΜΕΡΟΣ ΙΙ: Η απόσχιση σε επίπεδο Διεθνούς και Ευρωπαϊκού Δίκαιου.**

Στα πλαίσια του διεθνούς αλλά και του ευρωπαϊκού δικαίου, η απόσχιση εδαφών αντιμετωπίζεται ως θέμα του εσωτερικού δικαίου κάθε κράτους.

**Α. Διεθνές δίκαιο**

Το ζήτημα της απόσχισης εδαφών από ένα κράτος αποτελεί σοβαρή πρόκληση για το διεθνές δίκαιο καθώς απειλεί «*την εδαφική ακεραιότητα και την εθνική κυριαρχία των κρατών*»[[25]](#footnote-25), καθώς κάθε κράτος ασκεί αποκλειστική κυριαρχία εντός συγκεκριμένου εδάφους και αυτή η εθνική κυριαρχία ρυθμίζεται από το διεθνές δίκαιο.

Το Διεθνές Δίκαιο αντιμετωπίζει το ζήτημα της απόσχισης κρατών, ως ένα ζήτημα του εσωτερικού δικαίου της κάθε χώρας, ενώ διαχωρίζει με σαφήνεια το δικαίωμα απόσχισης εδάφους από το «*δικαίωμα αυτοδιάθεσης*»[[26]](#footnote-26).

Αυτό καθίσταται προφανές και στην Δήλωση 50/6 του 1995 της Γενικής Συνέλευσης του Οργανισμού Ηνωμένων Εθνών, για την επέτειο των 50 χρόνων του ΟΗΕ, όπου δηλώθηκε ότι τα Ηνωμένα Έθνη «*συνεχίζουν να επιβεβαιώνουν το δικαίωμα αυτοδιάθεσης όλων των λαών,  λαμβάνοντας υπόψη την ιδιαίτερη κατάσταση των λαών …. και αναγνωρίζουν το δικαίωμα των λαών να αναλάβουν νόμιμη δράση  σύμφωνα με τον Καταστατικό Χάρτη των Ηνωμένων Εθνών για την πραγματοποίησή του αναφαίρετου δικαιώματος αυτοδιάθεσης. Αυτό δεν θα θεωρείται ότι εξουσιοδοτεί ή ενθαρρύνει οποιαδήποτε ενέργεια  η οποία θα καταστρέψει ή θα βλάψει, εν όλω ή εν μέρει, την εδαφική ακεραιότητα  ή την πολιτική ενότητα των κυρίαρχων και ανεξάρτητων κρατών που λειτουργούν σύμφωνα με την αρχή της ισότητας των δικαιωμάτων και των δικαιωμάτων  αυτοδιάθεση των λαών και επομένως έχουν μία Κυβέρνηση  η οποία   αντιπροσωπεύει ολόκληρο το λαό που ανήκει στο έδαφος της χωρίς οποιουδήποτε είδους διάκριση*»[[27]](#footnote-27).

Ενδεικτική είναι επίσης η γνωμοδότηση του Διεθνούς Δικαστηρίου Δικαιοσύνης (ΙCJ) το 2010, σχετικά με την διακήρυξη της ανεξαρτησίας του Κοσσόβου, όπου η άποψη της πλειοψηφίας ήταν ότι «το διεθνές δίκαιο δεν επιτρέπει αλλά ούτε και απαγορεύει την απόσχιση εδάφους από ένα κράτος» και δεν είναι αρμόδιο για να κρίνει την νομιμότητα της απόσχισης[[28]](#footnote-28).

Όσον αφορά το δικαίωμα αυτοπροσδιορισμού των κατοίκων της Καταλονίας το οποίο επικαλέστηκε το Κοινοβούλιο στο νόμο για το δημοψήφισμα του 2017, το Συνταγματικό Δικαστήριο της Ισπανίας αναφέρθηκε στη διαφοροποίηση του δικαιώματος αυτοπροσδιορισμού της Καταλονίας από την απόσχιση της από την Ισπανία. Επιπλέον το δικαίωμα της αυτοδιάθεσης του Καταλανικού Λαού όπως και το δικαίωμα του Καταλανικού Λαού να αποφασίσει (right to decide), τα οποία έχουν προβληθεί από την Κυβέρνηση της Καταλονίας, έχουν ερμηνευθεί από το Συνταγματικό Δικαστήριο της Ισπανίας, ως δικαίωμα αυτοπροσδιορισμού του Καταλανικού Λαού, ως ξεχωριστής εθνότητας με ιδιαίτερα πολιτιστικά χαρακτηριστικά, όπως τη δική της γλώσσα, εντός της επικράτειας του Ισπανικού Κράτους, εντός του Ισπανικού Κράτους[[29]](#footnote-29).

Στην περίπτωση της Σκωτίας, ουδέποτε αμφισβητήθηκε η ύπαρξη ενός ξεχωριστού σκωτσέζικου έθνους ή του δικαιώματος αυτοδιάθεσης αυτου[[30]](#footnote-30).

Για τους παραπάνω λόγους, η απόσχιση της Σκωτίας από το Ηνωμένο Βασίλειο και της Καταλονίας από την Ισπανία, δεν αποτελεί ζήτημα διεθνούς δικαίου.

**Β. Ευρωπαϊκό Δίκαιο**

Στα πλαίσια του Ευρωπαϊκού Δικαίου, το ζήτημα της απόσχισης εδαφών αντιμετωπίζεται όπως και στα πλαίσια του Διεθνούς Δικαίου, ως θέμα του εσωτερικού δικαίου κάθε κράτους μέλους της Ε.Ε..

Το άρθρο 3α της Συνθήκης της Λισαβόνας ορίζει ότι «*Η Ένωση σέβεται την ισότητα των κρατών μελών ενώπιον των Συνθηκών καθώς και την εθνική τους ταυτότητά που είναι συμφυής με τη θεμελιώδη πολιτική και συνταγματική τους δομή, στην οποία συμπεριλαμβάνεται η περιφερειακή και τοπική αυτοδιοίκηση. Σέβεται τις ουσιώδεις λειτουργίες του κράτους, ιδίως δε τις λειτουργίες που αποβλέπουν στη διασφάλιση της εδαφικής ακεραιότητας, τη διατήρηση της δημόσιας τάξης και την προστασία της εθνικής ασφάλειας. Ειδικότερα, η εθνική ασφάλεια παραμένει στην ευθύνη κάθε κράτους μέλους»[[31]](#footnote-31)*.

**ΚΑΤΑΛΗΚΤΙΚΕΣ ΕΠΙΣΗΜΑΝΣΕΙΣ**

Οι περιπτώσεις της απόσχισης της Σκωτίας από το Ηνωμένο Βασίλειο και της Καταλονίας από την Ισπανία παρουσιάζουν σημαντικές διαφορές από Συνταγματικής απόψεως.

Όπως έχει ήδη αναφερθεί το Σύνταγμα της Ισπανίας ρητά προβλέπει τον αδιαίρετο χαρακτήρα αυτής[[32]](#footnote-32) Από την νομολογία του Συνταγματικού Δικαστηρίου της Ισπανίας προκύπτει ότι η απόσχιση της Καταλονίας από αυτή είναι αντισυνταγματική.

Απουσία κωδικοποιημένου Συντάγματος στην περίπτωση του Ηνωμένου Βασιλείου, οι σχέσεις της ένωσης της Σκωτίας με το Ηνωμένο Βασίλειο διέπονται από το Scotland Act 1998, το οποίο, μετά την μεταρρύθμιση του με το Scotland Act 2016, αποτελεί τμήμα της Συνταγματικής τάξης του Ηνωμένου Βασιλείου. Αρμόδιο για αυτές είναι το Κοινοβούλιο του Ηνωμένου Βασιλείου. Αυτή ακριβώς η αρμοδιότητα του Κοινοβουλίου του Η.Β. εκχωρήθηκε στο Κοινοβούλιο της Σκωτίας για την διενέργεια δημοψηφίσματος. Το αποτέλεσμα δε του δημοψήφισματος θα ήταν δεσμευτικό για την Σκωτία και το Ηνωμένο Βασίλειο.

Στην περίπτωση της Καταλονίας, η Κυβέρνηση αυτής αποφάσισε μονομερώς για την διενέργεια δημοψηφίσματος σχετικά με το θέμα της απόσχισης. Σύμφωνα με το Ισπανικό Σύνταγμα αρμόδιος για την προκύρηξη δημοψηφίσματος σχετικά με σημαντικά εθνικά ζητήματα είναι ο Βασιλίας, μετά από πρότασης της Βουλής. Επιπλέον το δημοψήφισμα ορίζεται σαφώς από το Σύνταγμα ως συμβουλευτικό και όχι δεσμευτικό.

Επομένως, ενώ στην περίπτωση του Ηνωμένου Βασιλείου παρατηρείται η ύπαρξη μίας σαφούς αρμοδιότητας σχετικά με τη ρύθμιση των σχέσεων Σκωτίας με το Η.Β., η οποία μπορεί να εκχωρηθεί, στην περίπτωση της Ισπανίας δεν υπάρχει μία σαφής αρμοδιότητα σχετικά με την απόσχιση, αλλά ούτε και το Σύνταγμα αυτής επιτρέπει την διενέργεια δευσμευτικού δημοψηφίσματος και ως μόνη εφικτή λύση έχει κριθεί η αναθεώρηση του Ισπανικού Συντάγματος.

**ΒΙΒΛΙΟΓΡΑΦΙΑ**

1. **ΑΡΘΡΑ - ΒΙΒΛΙΑ**

**Connolly, C.K**., Independence in Europe: Secession, Sovereignty, and the European Union, 24 Duke Journal of Comparative & International Law 51-105 (2013)

**Duclos, N.** “The Strange Case of the Scottish Independence Referendum. Some Elements of Comparison between the Scottish and Catalan Cases”, Review francaise de civilisation Britannique [Online], XX-2/2015. Online since 23 July 2015, connection on 18 December 2017. URL: http://journals.openedition.org/rfcb/384

**Garrido Muñoz,A.**, “Catalan independence in the Spanish Constitution and Courts”, as found in <https://blog.oup.com/2017/11/catalan-independence-spanish-constitution-courts/>

**Μπρεδήμας, A.:** «*Οι αποσχιστικές τάσεις της Σκωτίας πριν και μετά το Brexit από την σκοπιά του εσωτερικού ( συνταγματικού ) και διεθνούς δικαίου*», το Συνταγμα, 2017, Απρ.Ιούν. Τεύχος.2, Εκδ.Αντ.Ν Σάκκουλα Ε.Ε.(ΤοΣ 2/2017) σε.389-408

**Nagel, K.-J., Rixen, S.**: Catalonia in Spain and Europe: Is there a Way to Independence?, Νοmos verlagsgesellschaft, Baden-Baden, Germany, 2015,

**Ragone, S.**, “Catalonia’s recent strive for independence: a legal approach”, in: Autonomies in Europe: Solutions and Challenges, Budapest, L'Harmattan, 2014, pp. 69 – 79

**Tierney,S.,** 2013 «Legal Issues Surrounding the Referendum on Independence for Scotland», European Law Review, 9,p.p.359-39,

**NOMΙΚΑ ΚΕΙΜΕΝΑ**

Συνθήκη Λισαβόνας,

Referendum on independence for Scotland-Agreement between the United Kingdom Government and the Scottish Government on a referendum on independence for Scotland 2012

Scotland Act 1998

Scotland Act 2012

Scotland Act 2016

Ισπανικό Σύνταγμα του 1978

Οργανικός νόμος Καταλονίας, 6/2006 (Law 6/2006, of July 19, Reform of the Statute of Autonomy of Catalonia)

UN General Assembly (50th sess: 1995-1996), Declaration on the Occasion of the 50th Anniversary of the United Nations: Resolution/adopted by the General Assembly, UN General Assembly, 9 November 1995

Αccordance with International Law of the Unilateral Devlaration of Independence in Respect of Kosovo, Advisory Opinion, I.C.J. Reports 2010, p.403

**Δικαστικές Αποφάσεις**

* *R (Miller) v Secretary of State for Exiting the European Union* [2017] [UKSC 5](http://www.bailii.org/uk/cases/UKSC/2017/5.html)
* Constitutional court judgment 42/2014, of 25 March 2014
* Constitutional Court Judgment No. 31/2010, of June 28
* Constitutional Court Judgment No. 114/2017
* Constitutional Court Judgment No. 124/2017

**Ηλεκτρονικές πηγές**

<http://www.parliament.uk/about/living-heritage/evolutionofparliament/legislativescrutiny/act-of-union-1707/overview/union-of-the-crowns/>

<http://en.administracion.gob.es/pag_Home/espanaAdmon/> comoSeOrganizaEstado/ComunidadesAutonomas.html

1. <http://www.parliament.uk/about/living-heritage/>evolutionofparliament/legislativescrutiny/act-of-union-1707/overview/union-of-the-crowns/ [↑](#footnote-ref-1)
2. <http://www.parliament.uk/about/livingheritage/evolutionofparliament/legislativescrutiny/> act-of-union-1707/ [↑](#footnote-ref-2)
3. http://www.parliament.uk/about/livingheritage/evolutionofparliament/legislativescrutiny/act-of-union-1707/ [↑](#footnote-ref-3)
4. Μπρεδήμας, A.:«*Οι αποσχιστικές τάσεις της Σκωτίας πριν και μετά το Brexit από την σκοπιά του εσωτερικού ( συνταγματικού ) και διεθνούς δικαίου*», το Συνταγμα, 2017, Απρ.Ιούν. Τεύχος.2, Εκδ.Αντ.Ν Σάκκουλα Ε.Ε.(ΤοΣ 2/2017) σε.389-408, σελ.391 [↑](#footnote-ref-4)
5. Connolly, C.K., Independence in Europe: Secession, Sovereignty, and the European Union, 24 Duke Journal of Comparative & International Law 51-105 (2013), p.60 [↑](#footnote-ref-5)
6. Scotland Act 1998 [↑](#footnote-ref-6)
7. Scotland Act 1998 [↑](#footnote-ref-7)
8. #  Άρθρο 1 του Scotland Act 2016.

 [↑](#footnote-ref-8)
9. Σελ. 391-395 Α. Μπρεδημας « Οι αποσχιστικές τάσεις της Σκωτίας πριν και μετά το Brexit από την σκοπιά του εσωτερικού ( συνταγματικού ) και διεθνής δικαίου», ΤοΣ 2/2017 [↑](#footnote-ref-9)
10. Scotland Act 1998 [↑](#footnote-ref-10)
11. *R (MilΗer) v Secretary of State for Exiting the European Union* [2017] [UKSC 5](http://www.bailii.org/uk/cases/UKSC/2017/5.html) [↑](#footnote-ref-11)
12. Referendum on independence for Scotland-Agreement between the United Kingdom Government and the Scottish Government on a referendum on independence for Scotland 2012 [↑](#footnote-ref-12)
13. Παράγραφος 2 του άρθρου 30 του Scotland Act 1998 “2)Her Majesty may by Order in Council make any modifications of Schedule 4 or 5 which She considers necessary or expedient”. [↑](#footnote-ref-13)
14. Nagel, K.-J., Rixen, S.: Catalonia in Spain and Europe: Is there a Way to Independence?, Νοmos verlagsgesellschaft, Baden-Baden, Germany, 2015, [↑](#footnote-ref-14)
15. • Garrido Muñoz,A., “Catalan independence in the Spanish Constitution and Courts”, as found in https://blog.oup.com/2017/11/catalan-independence-spanish-constitution-courts/Σελ 7 [↑](#footnote-ref-15)
16. As found in <http://en.administracion.gob.es/pag_Home/espanaAdmon/> comoSeOrganizaEstado/ComunidadesAutonomas.html [↑](#footnote-ref-16)
17. Άρθρο 147 του Ισπανικού Συντάγματος “……Within the terms of the present Constitution, Statutes of Autonomy shall be the basic institutional rule of each Self-governing Community” [↑](#footnote-ref-17)
18. **Nagel, K.-J., Rixen, S.**: Catalonia in Spain and Europe: Is there a Way to Independence?, Νοmos verlagsgesellschaft, Baden-Baden, Germany, 2015, p.8 [↑](#footnote-ref-18)
19. Απόφαση του Συνταγματικού Δικαστηρίου της Ισπανίας ( STC) No. 31/2010, of June 28 [↑](#footnote-ref-19)
20. Constitutional Court Judgment( STC) No. 31/2010, of June 28 [↑](#footnote-ref-20)
21. Resolution 5/X of the Parliament of Catalonia, adopting the Declaration of sovereignty and right to decide of the people of Catalonia, 23.1.2013. [↑](#footnote-ref-21)
22. «Any approach that intends to change the very grounds of the Spanish constitutional order is acceptable in law, as long as it is not prepared or upheld through an activity that infringes democratic principles, fundamental rights or all other constitutional mandates, and its effective achievement follows the procedures foreseen for constitutional reform, given that these procedures are inexcusable (STC 103/2008, FJ 4).» Απόφαση STC 42/2014 [↑](#footnote-ref-22)
23. As found in https://blog.oup.com/2017/11/catalan-independence-spanish-constitution-courts/ [↑](#footnote-ref-23)
24. Βλ σκέψη 5(d) του Ισπανικού Συνταγματικού Δικαστηρίου στην απόφαση 124/2017 «d) At this point, it should once again be recalled that all the provisions in the Constitution are likely to be reconsidered and reviewed under the law, given that our Constitution, “as the highest law, does not pretend to itself the condition of lex perpetua”, since it admits and regulates its total revision (art. 168 CE and CCJ 48/2003, of 12 March, LG 7). Hence, the approach of views which seek to amend the constitutional order, even reconsidering the identity and unity of the owner of sovereignty, is certainly feasible in our legal system “given that, within the framework of proceedings for amending the Constitution [...] not any material limits exist to the constitutional revision “[CCJ 103/2008, of 11 September, LG 4; doctrine echoed by CCJ 90/2017, LG 6 b)]. Therefore, “the openness for the formal amendment of the fundamental rule is complete, which, among others, may be requested or proposed by the Assemblies of Self-governing Communities (arts. 87.2 and 166 CE)” [CCJ 114/2017, LG 5 C)]. To this extent, the assertion that Constitution is a framework for agreements, broad enough to include very different political choices, is correct. In effect, the Constitution provides the widest freedom for public and defense exposure, within the institutions and outside them, of any ideological conception, including those that “seek for a certain group to be recognized as a national community, even as a principle for attempting to form a constitutionally legitimized will, through the corresponding, unavoidable reform of the Constitution, to translate this notion into a legal reality” (CCJ 31/2010, of 28 June, LG 12; 259/2015, LG 7). However, converting these projects into rules or other expressions of the public authority is only possible through the procedure for constitutional reform, whose accomplishment “results, in every single case, unforgivable” (CCJ 103/2008, LG 4). Thus, when a public power pretends to alter the order unilaterally established and ignores the procedures of reform expressly set forth by the Constitution “it means to abandon the only path that leads to this outcome, namely, the path of the law”, resulting in “irreparable damage to citizens’ freedoms” [CCJ 259/2015, LG 7, well-established case-law, among others, by CC judgments 90/2017, LG 6 b) and 114/2017, LG 5 C)]. The latter has precisely been accomplished by the Parliament of Catalonia by passing the challenged Law» [↑](#footnote-ref-24)
25. Μπρεδήμας, όπ.π.,σελ.399, [↑](#footnote-ref-25)
26. Μπρεδήμας,όπ.π.,σελ.399, [↑](#footnote-ref-26)
27. Α/RES/50/6 «Continue to reaffirm the right of self-determination of all peoples, taking into account the particular situation of peoples under colonial or other forms of alien domination or foreign occupation, and recognize the right of peoples to take legitimate action in accordance with the Charter of the United Nations to realize their inalienable right of self-determination. This shall not be construed as authorizing or encouraging any action that would dismember or impair, totally or in part, the territorial integrity or political unity of sovereign and independent States conducting themselves in compliance with the principle of equal rights and self-determination of peoples and thus possessed of a Government representing the whole people belonging to the territory without distinction of any kind»,

. [↑](#footnote-ref-27)
28. Αccordance with International Law of the Unilateral Devlaration of Independence in Respect of Kosovo, Advisory Opinion, I.C.J. Reports 2010, p.403 [↑](#footnote-ref-28)
29. Απόφαση του Συνταγματικού Δικαστηρίου της Ισπανίας ( STC) No. 31/2010, of June 28 [↑](#footnote-ref-29)
30. Βλ. Ε. Ragone, Sabrina, Catalonia’s recent strive for independence: a legal approach, in: Autonomies in Europe: Solutions and Challenges, Budapest, L'Harmattan, 2014, pp. 69 – 79 [↑](#footnote-ref-30)
31. Άρθρο 3 Συνθήκη Λισαβόνας [↑](#footnote-ref-31)
32. Άρθρο2 του Ισπανικού Συντάγματος [↑](#footnote-ref-32)